CELEX: 32013R0946
Language: ro
Date: 2013-10-02 00:00:00
Title: Regulamentul de punere în aplicare (UE) nr. 946/2013 al Comisiei din 2 octombrie 2013 privind avansurile care trebuie plătite începând cu 16 octombrie 2013 din plățile directe enumerate în anexa I la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori

3.10.2013   
            
            
               RO
            
            
               Jurnalul Oficial al Uniunii Europene
            
            
               L 261/25
            
         REGULAMENTUL DE PUNERE ÎN APLICARE (UE) NR. 946/2013 AL COMISIEI
   din 2 octombrie 2013
   privind avansurile care trebuie plătite începând cu 16 octombrie 2013 din plățile directe enumerate în anexa I la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 29 alineatul (4) litera (a),
   întrucât:
   
               (1)
            
            
               Articolul 29 alineatul (2) din Regulamentul (CE) nr. 73/2009 prevede că plățile din cadrul schemelor de sprijin enumerate în anexa I la regulamentul respectiv trebuie efectuate în cursul perioadei care începe la data de 1 decembrie și se încheie la data de 30 iunie a anului calendaristic următor. Cu toate acestea, în conformitate cu articolul 29 alineatul (4) litera (a) din regulamentul respectiv, Comisia poate să acorde avansuri.
            
         
               (2)
            
            
               Condițiile meteorologice nefavorabile din Europa, și anume o iarnă foarte grea și precipitațiile care au dus la inundații grave în unele state membre, au cauzat daune grave producției vegetale și furajere în 2013. Prin urmare, agricultorii, în special crescătorii de vite, s-au confruntat cu dificultăți financiare deosebite. Aceste dificultăți sunt potențate de efectele actualei crize financiare, din cauza căreia mulți agricultori s-au confruntat cu probleme serioase de numerar. Pentru a contribui la atenuarea acestor dificultăți, este oportun să se permită agricultorilor să primească plăți în avans de până la 50 % din schemele de sprijin enumerate în anexa I la Regulamentul (CE) nr. 73/2009. În ceea ce privește plățile pentru carnea de vită și mânzat prevăzute în titlul IV capitolul 1 secțiunea 11 din Regulamentul (CE) nr. 73/2009, statele membre trebuie să fie, de asemenea, autorizate să mărească avansurile, în conformitate cu articolul 82 din Regulamentul (CE) nr. 1121/2009 al Comisiei (2), până la 80 % din suma de plată.
            
         
               (3)
            
            
               Pentru a se asigura contabilizarea plăților în avans în cadrul exercițiului financiar 2014, acestea trebuie efectuate începând cu data de 16 octombrie 2013. În interesul bunei gestionări financiare, verificarea necesară a condițiilor de eligibilitate în temeiul articolului 29 alineatul (3) din Regulamentul (CE) nr. 73/2009 trebuie însă efectuată înainte de plata avansurilor.
            
         
               (4)
            
            
               În conformitate cu articolul 18 alineatul (5) din Regulamentul (CE) nr. 1290/2005 al Consiliului (3), Consiliul poate adapta rata de ajustare pentru plățile directe până la 1 decembrie, la propunerea Comisiei și pe baza noilor informații pe care le deține. În consecință, rata de ajustare a disciplinei financiare menționate la articolul 11 din Regulamentul (CE) nr. 73/2009, aplicată în cele din urmă, nu poate fi cunoscută până la 16 octombrie 2013. Prin urmare, avansurile maxime care pot fi plătite ar trebui să fie stabilite ca un procent din plățile directe înainte de ajustarea menționată la articolul 11 din Regulamentul (CE) nr. 73/2009. Plata definitivă după 1 decembrie 2013 va ține seama de rata de ajustare finală a disciplinei financiare aplicabilă la momentul respectiv.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de gestionare privind plățile directe,
            
         ADOPTĂ PREZENTUL REGULAMENT:
   Articolul 1
   Începând de la 16 octombrie 2013, statele membre pot plăti agricultorilor avansuri de până la 50 % din plățile directe enumerate în anexa I la Regulamentul (CE) nr. 73/2009, în funcție de cererile depuse în 2013, fără a ține seama de ajustarea menționată la articolul 11 din Regulamentul (CE) nr. 73/2009, cu condiția ca verificarea condițiilor de eligibilitate în conformitate cu articolul 20 din Regulamentul (CE) nr. 73/2009 să fie finalizată.
   În ceea ce privește plățile pentru carnea de vită și mânzat prevăzute în titlul IV capitolul 1 secțiunea 11 din Regulamentul (CE) nr. 73/2009, statele membre sunt autorizate să majoreze până la 80 % sumele menționate la primul paragraf.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 30, 31.1.2009, p. 16.
   
      (2)  Regulamentul (CE) nr. 1121/2009 al Comisiei din 29 octombrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește schemele de ajutor pentru fermieri prevăzute în titlurile IV și V din regulamentul respectiv (JO L 316, 2.12.2009, p. 27).
   
      (3)  Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (JO L 209, 11.8.2005, p. 1).